Sodba U 270/93-6
Sodna praksa Vrhovnega sodišča, 1994-06-08

sprememba podatkov v izvozni carinski deklaraciji - pogoji za spremembo

Ker so bili podatki v izvozni carinski deklaraciji usklajeni s podatki priloženih listin, ni bilo pogojev za spremembo podatkov v izvozni carinski deklaraciji.

Z izpodbijano odločbo je tožena stranka zavrnila tožnikovo pritožbo zoper odločbo carinarnice z dne 4.8.1992, s katero je bil zavrnjen zahtevek za spremembo podatkov v izvozni carinski deklaraciji z dne 14.5.1992 glede firme proizvajalca izvoženega blaga. Tožena stranka je pritožbo zavrnila, ker iz listin priloženih pri carinjenju niso razvidni drugačni podatki glede proizvajalca blaga, kot so vpisani v deklaracijo.

Tožnik v tožbi navaja, da pri odločanju tožena stranka ni pravilno ugotovila dejanskega stanja. Res je sicer, da iz fakture z dne 13.5.1992 niso vidni podatki o proizvajalcu pisemskih kuvert, vendar pa ostali špediterski dokumenti dokazujejo drugačno stanje. Zato meni, da so izpolnjeni vsi pogoji, da se v carinski deklaraciji spremeni naziv proizvajalca izvoženega blaga, ker proizvajalec ni bilo podjetje ..., ampak podjetje. Zato predlaga, da sodišče izpodbijano odločbo odpravi.

V odgovoru na tožbo tožena stranka prereka tožbene navedbe. Navaja, da so bili podatki iz listin, ki so bile priložene k deklaraciji, in podatki, ki so bili vnešeni v deklaracijo, medsebojno usklajeni. Zato niso izpolnjeni pogoji za spreminjanje podatkov v carinski deklaraciji in predlaga zavrnitev tožbe.

Po določbi 270. a člena carinskega zakona (Uradni list SFRJ, št. 10/76 - 21/90) carinarnica lahko na zahtevo deklaranta, vloženo v enem letu po vložitvi deklaracije, z odločbo spremeni podatke, da bi bili usklajeni s podatki iz priloženih listin oziroma dejanskim stanjem blaga, če se pri primerjanju podatkov iz deklaracije in podatkov iz deklaraciji priloženih listin, od katerih ni odvisen obračun carine in drugih uvoznih davščin, razen v primerih iz 313. člena zakona, ugotovi, da podatki iz deklaracije ne ustrezajo podatkom iz priloženih listin oziroma dejanskemu stanju blaga. Ker je v postopku tožena stranka ugotovila, da v spornem primeru iz listin priloženih pri carinjenju (predložena je bila samo faktura z dne 13.5.1992) niso razvidni drugačni podatki glede proizvajalca blaga, kot so vpisani v deklaracijo, je pravilno zavrnila zahtevek tožnika, saj za spremembo podatkov v deklaraciji ni bilo pravne osnove. Podatki so se ujemali, sama izvozna carinska deklaracija pa je bila izpolnjena tako, kot je to določeno v pravilniku o vlaganju listin v carinskem postopku (Uradni list SFRJ, št. 71/80 - 49/91 in Uradni list RS, št. 17/91 in 52/92). Ker niso bili izpolnjeni pogoji 270. a člena zakona o carinskem zakonu za spremembo podatkov v izvozni carinski deklaraciji, je sodišče tožbo kot neutemeljeno zavrnilo.

Sodišče je svojo odločitev oprlo na 2. odstavek 42. člena zakona o upravnih sporih. Pri tem je zvezne zakone smiselno uporabilo kot predpise Republike Slovenije v skladu z določbo 1. odstavka 4. člena ustavnega zakona za izvedbo temeljne ustavne listine o samostojnosti in neodvisnosti Republike Slovenije (Uradni list RS, št. 1/91-I).

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.